‘રહેવા દો, જૂઠું બોલો મા. મને ખબર છે. બધી જ ખબર છે. ભલે તમારું શરીર અહીં હતું, પણ મન ?… મન તો મારી દેરાણી પાસે પહોંચી ગયું હતું. બોલો સાચું ને ?’ અનુરાધાએ કાનપટ્ટી પકડી કહ્યું : ‘આટલાં વરસ થયાં. દિયરજી ! તમે તો માંડ પંદર વર્ષના હતા ત્યારે હું આ ઘરમાં પરણીને આવી. અત્યારે તમે પચ્ચીસના થયા. દસ દસ વર્ષમાં મારા નાનકડાં દિયરજીના મનના એક એક તાણાવાણા એકએક ખાસિયતથી હું અત્યાર સુધી અજાણી રહી હોઉં એવું તો બને જ નહીં ને ? બોલો, હું સાચી છું ને ?’ જવાબમાં તેજસ મુક્ત મને ખડખડાટ હસી પડ્યો.